DITTO แจกหุ้นปันผล 5:1-วอร์แรนท์ ราคาใช้สิทธิ 40 บ. ย้ำเป้าปี 65 รายได้โต 30%
DITTO แจกหุ้นปันผล ในอัตราหุ้นเดิม 5 หุ้นต่อหุ้นใหม่ 1 หุ้น-วอร์แรนท์ อายุ 3 ปี ราคาใช้สิทธิ 40 บาท ย้ำเป้าปี 65 รายได้โต 30% พร้อมเตรียมตัวเข้า SET อีก 3 ปีข้างหน้า
DITTO แจกหุ้นปันผล ในอัตราหุ้นเดิม 5 หุ้นต่อหุ้นใหม่ 1 หุ้น-วอร์แรนท์ อายุ 3 ปี ราคาใช้สิทธิ 40 บาท ย้ำเป้าปี 65 รายได้โต 30% เตรียมย้ายเทรด SET อีก 3 ปีข้างหน้า
1 มี.ค. 2565

นายฐกร รัตนกมลพร ประธานเจ้าหน้าที่บริหารและกรรมการผู้จัดการ บริษัท ดิทโต้ (ประเทศไทย) จำกัด (มหาชน) หรือ DITTO เปิดเผยถึงผลประกอบการในปี 2564 ว่า บริษัทฯ และบริษัทย่อย สร้างสถิติใหม่สามารถทำกำไรได้สูงสุดนับตั้งแต่ตั้งบริษัท โดยมีกำไรสุทธิ 200.7 ล้านบาท เพิ่มขึ้น 86.5 ล้านบาท คิดเป็นอัตราเพิ่มขึ้น 76% จากปีก่อน
ขณะเดียวกัน ปี 2564 เป็นปีที่บริษัทฯ และบริษัทย่อย สามารถสร้างรายได้จากการขายและบริการ 1,090.5 ล้านบาท เพิ่มขึ้น 104.2 ล้านบาท คิดเป็นอัตราเพิ่มขึ้น 11% จากปี 2563 ที่มีรายได้จากการขายและบริการ 986 ล้านบาท
สำหรับปัจจัยที่ทำให้ บริษัทฯ และบริษัทย่อย สามารถรักษาระดับการเติบโตของรายได้จากการขายและบริการได้อย่างต่อเนื่อง เป็นผลมาจากการวางรากฐานในธุรกิจระบบบริหารจัดการเอกสาร (DMS) ประกอบกับในปี 2564 บริษัทได้ขยายไปยังธุรกิจที่เกี่ยวเนื่อง โดยให้บริการด้านรักษาความปลอดภัยทางด้านไซเบอร์ (Cyber Security) ซึ่งเป็นการป้องกันความปลอดภัยให้แก่ข้อมูลขององค์กร ทำให้มีรายได้รวมเพิ่มขึ้น 59 ล้านบาท หรือคิดเป็น 15% จากปีก่อน
ส่วนรายได้จากบริษัทย่อยที่ดำเนินธุรกิจรับเหมาวิศวกรรมด้านเทคโนโลยี สำหรับโครงการของหน่วยราชการต่าง ๆ มีรายได้ใกล้เคียงกับปีก่อน โดยยังคงมุ่งเน้นขยายงานโครงการที่เกี่ยวเนื่องกับเทคโนโลยี และนวัตกรรมใหม่ ๆ เช่น โครงการท้องฟ้าจำลองและพิพิธภัณฑ์
ด้านรายได้จาก ธุรกิจให้เช่า จำหน่ายและบริการด้านเครื่องถ่ายเอกสาร เครื่องพิมพ์ และสินค้าเทคโนโลยีอื่น ๆ กลุ่มธุรกิจนี้ มีรายได้เพิ่มขึ้นจากการขายและติดตั้งสินค้า Drive-thru ซึ่งมีการเติบโตอย่างต่อเนื่องเป็นผลมาจากการปรับตัวของธุรกิจ Food Chain ในยุค New Normal ถือว่าเป็นดาวรุ่งพุ่งแรงในปัจจุบัน
พร้อมกันนี้ ที่ประชุมคณะกรรมการบริษัท เมื่อวันจันทร์ที่ 28 กุมภาพันธ์ 2564 ได้มีมติอนุมัติจ่ายปันผลให้กับผู้ถือหุ้น เป็นหุ้นสามัญในอัตราหุ้นเดิม 5 หุ้นต่อ 1 หุ้นใหม่ และเงินปันผลในอัตราหุ้นละประมาณ 0.111 บาท โดยกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 16 มีนาคม 2565 วันที่ไม่ได้รับสิทธิปันผล (XD) คือวันที่ 15 มีนาคม 2565 และกำหนดจ่ายเงินปันผลภายในวันที่ 21 พฤษภาคม 2565 พร้อมแจกใบสำคัญแสดงสิทธิ (วอร์แรนท์) ให้กับผู้ถือหุ้นเดิมตามสัดส่วนการถือหุ้นในอัตราส่วน 5 หุ้นสามัญต่อ 1 หน่วย โดยไม่คิดมูลค่า ใบสำคัญแสดงสิทธิดังกล่าวมีอายุ 3 ปี นับจากวันที่ออกใบสำคัญแสดงสิทธิและมีราคาการใช้สิทธิเท่ากับ 40 บาทต่อหนึ่งหุ้น โดยวอร์แรนท์  1 หน่วยใช้สิทธิซื้อหุ้นสามัญได้ 1 หุ้น เพื่อเป็นการเตรียมตัวเข้า SET ในอีก 3 ปีข้างหน้า
“เชื่อมั่นว่าในปีนี้เรายังคงรักษาระดับการเติบโตได้อย่างต่อเนื่อง และเป็นไปตามเป้าที่ตั้งไว้ทั้งรายได้และผลกำไร เนื่องจากสถานการการแพร่ระบาดโควิด-19 ในปีนี้น่าจะคลี่คลายไปในทางที่ดี และเชื่อว่าเศรษฐกิจจะกลับมาคึกคักมากขึ้น” นายฐกร กล่าว